NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IX. volebné obdobie

Číslo: KNR-VVMS-24804/2024

**503a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 503) vo výboroch v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež, šport a cestovný ruch ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vládneho návrhu zákona.

**I.**

Národná rada Slovenskej republiky uznesením z 30. októbra 2024 č. 610 sa uzniesla prerokovať vládny návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 503) vo výboroch v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre sociálne veci a

Výboru Národnej rady Slovenskej republiky pre vzdelávanie, vedu, mládež, šport a cestovný ruch.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež, šport a cestovný ruch a určila lehoty na jeho prerokovanie.

Určené výbory prerokovali predmetný návrh zákona v stanovenej lehote.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

**K vládnemu návrhu zákona**, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 503) **zaujali výbory** Národnej rady Slovenskej republiky **tieto stanoviská**:

**Ústavnoprávny výbor Národnej rady Slovenskej republiky** v uznesení č. 218 z 21. novembra 2024,

**Výbor Národnej rady Slovenskej republiky pre sociálne veci** v uznesení č. 82 z  25. novembra 2024 a

**Výbor Národnej rady Slovenskej republiky pre vzdelávanie, vedu, mládež, šport a cestovný ruch** v uznesení č. 54 z 21. novembra 2024

**zhodne odporúčali** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

1. V čl. I bode 7 § 9 ods. 1 sa písmeno b) dopĺňa štvrtým bodom, ktorý znie:

„4. dlhodobý zámer verejnej vysokej školy,“.

Akademickému senátu zostáva zachované právo schvaľovať dlhodobý zámer verejnej vysokej školy, vzhľadom na významnosť tohto dokumentu.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 18 § 10a ods. 1 písm. c) sa za slovo „schválení“ vkladajú slová „akademickým senátom verejnej vysokej školy a“.

Akademickému senátu zostáva zachované právo schvaľovať dlhodobý zámer verejnej vysokej školy, vzhľadom na významnosť tohto dokumentu.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I sa za bod 22 vkladajú nové body 23 a 24, ktoré znejú:

„23. V § 16 ods. 7 písm. a) sa číslo „60“ nahrádza číslom „80“.

24. V § 16 sa za odsek 8 vkladá nový odsek 9, ktorý znie:

„(9) Verejná vysoká škola môže so súhlasom správnej rady verejnej vysokej školy a akademického senátu verejnej vysokej školy na účel právnych úkonov podľa § 9 ods. 1 písm. k) používať ako zdroj financovania aj úvery zo štátnych fondov podľa osobitného predpisu;5b) ustanovenia odsekov 7 a 8 sa nepoužijú.“.

Poznámka pod čiarou k odkazu 5b znie:

„5b) Napríklad zákon č. 150/2013 Z. z. o Štátnom fonde rozvoja bývania v znení neskorších predpisov.“.

Doterajší odsek 9 sa označuje ako odsek 10.“.

Doterajšie body sa primerane preznačia.

Rozširujú sa možnosti vysokých škôl financovať svoje kapitálové výdavky a výskumnú a vývojovú činnosť zo štátnych fondov, ako aj komerčných úverov – podpora viaczdrojového financovania vysokých škôl. V prípade štátnych fondov podmienky poskytnutia finančnej podpory určujú osobitné predpisy, podmienky stanovené pre komerčné úvery sa nepoužijú.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 24 § 17 ods. 7 sa nad slovo „primeraná“ vkladá odkaz 14.

Poznámka pod čiarou k odkazu 14 znie:

„14) § 5 ods. 9 zákona č. 176/2004 Z. z. v znení neskorších predpisov.“.

Dopĺňa odkaz na zákon č. 176/2004 Z. z. vo vzťahu k určeniu primeranej ceny v záujme spresnenia, keďže práve tu je pojem vymedzený. Pri verejných vysokých školách sa postupuje podľa zákona č. 176/2004 Z. z.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 31 § 40 ods. 5 sa vypúšťa slovo „vzájomne“.

Legislatívno-technická úprava; vypustenie nadbytočného slova.

Ústavnoprávny výbor NR SR

Výbor NR SR pre sociálne veci

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 31 § 40 ods. 6 druhej, tretej a štvrtej vete sa za slová „Funkcia člena“ dopĺňajú slová „správnej rady verejnej vysokej školy“.

Legislatívno-technická úprava; upresnenie ustanovenia.

Ústavnoprávny výbor NR SR

Výbor NR SR pre sociálne veci

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 34 § 41 sa odsek 1 dopĺňa písmenom d), ktoré znie:

„d) dlhodobý zámer verejnej vysokej školy.“.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 34 § 41 ods. 4 sa vypúšťajú slová „dlhodobý zámer verejnej vysokej školy a“.

Technická úprava v nadväznosti na zmeny v bodoch 7 a 18.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 55 § 76 ods. 7 tretej vete sa vypúšťa slovo „dôvodné“, za slovo „„profesor““ sa vkladajú slová „alebo ak bol návrh na vymenovanie profesora vrátený ministerstvu školstva prezidentom z dôvodu pochybností“ a vo štvrtej vete sa slová „vymenovaním profesora“ nahrádzajú slovami „rozhodnutím prezidenta o vymenovaní profesora alebo o nevymenovaní profesora“.

Úprava v nadväznosti na precizovanie postupu, ak prezident vráti návrh na vymenovanie profesora ministerstvu školstva.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 57 § 77 ods. 2 sa za slová „podľa § 75“ vkladajú slová „ods. 4“.

Legislatívno-technická úprava; upresnenie ustanovenia – kvalifikačné predpoklady sú ustanovené v § 75 ods. 4.

Ústavnoprávny výbor NR SR

Výbor NR SR pre sociálne veci

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I sa za bod 63. vkladá nový bod 64 , ktorý znie:

„64. V § 89 ods. 12 sa na konci pripájajú tieto slová: „a ich činnosť“.“.

Nasledujúce body sa primerane preznačia.

Týmto doplňujúcim návrhom sa umožní, aby konzorciá vysokých škôl mohli dostávať účelové dotácie priamo, nielen prostredníctvom rozpočtov vysokých škôl, čo je neefektívne a v prostredí schvaľovania zo strany senátov a správnych rád často aj nerealizovateľné.

Táto zmena sa v návrhu nenachádza a bolo by ju treba doplniť, takto: „V § 89 ods. 12 sa na konci pripájajú slová „a ich činnosť“.

Tým bude možné poskytnúť dotácie nielen už vytvorenému konzorciu U10+, ale najmä novovznikajúcim štyrom konzorciám financovaným z POO, aby sa zabezpečila ich udržateľnosť po ich vzniku.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I sa za bod 63 vkladá nový bod 64, ktorý znie:

„64. V § 96a ods. 1 úvodnej vete a ods. 2 sa za slovo „študentom“ vkladajú slová „a absolventom, u ktorých od riadneho skončenia štúdia neuplynulo viac ako 90 dní,“.

Doterajšie body sa primerane preznačia.“.

Úprava možnosti poskytnúť motivačné štipendium zo štátneho rozpočtu aj nedávno skončeným absolventom, napr. za vynikajúce výsledky na štátnych skúškach alebo za vynikajúcu záverečnú prácu. Keďže osoba stráca status študenta (pri riadnom skončení štúdia) absolvovaním poslednej štátnej skúšky, nie je to podľa platnej úpravy možné.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 66 § 102 ods. 2 písm. d) sa slová „vyjadruje sa“ nahrádzajú slovami „sa vyjadruje“ a slová „v príslušnom orgáne“ sa nahrádzajú slovami „príslušným orgánom“.

Legislatívno-technická úprava; zosúladenie ustanovenia s úvodnou vetou a gramatická úprava ustanovenia.

Ústavnoprávny výbor NR SR

Výbor NR SR pre sociálne veci

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. Za čl. II sa vkladá nový čl. III, ktorý znie:

„Čl. III

Zákon Národnej rady Slovenskej republiky č. 278/1993 Z. z. o správe majetku štátu v znení zákona Národnej rady Slovenskej republiky č. 374/1996 Z. z., zákona č. 72/1999 Z. z., zákona č. 121/2001 Z. z., zákona č. 509/2001 Z. z., nálezu Ústavného súdu Slovenskej republiky č. 64/2002 Z. z., zákona č. 435/2002 Z. z., zákona č. 161/2003 Z. z., zákona č. 512/2003 Z. z., zákona č. 618/2004 Z. z., zákona č. 534/2005 Z. z., zákona č. 277/2007 Z. z., zákona č. 325/2007 Z. z., zákona č. 165/2008 Z. z., zákona č. 245/2008 Z. z., zákona č. 510/2010 Z. z., zákona č. 547/2011 Z. z., nálezu Ústavného súdu Slovenskej republiky č. 217/2012 Z. z., zákona č. 345/2012 Z. z., zákona č. 135/2013 Z. z., zákona č. 324/2014 Z. z., zákona č. 374/2014 Z. z., zákona č. 392/2015 Z. z., zákona č. 125/2016 Z. z., zákona č. 301/2016 Z. z., zákona č. 315/2016 Z. z., zákona č. 112/2018 Z. z., zákona č. 372/2018 Z. z., zákona č. 4/2019 Z. z., zákona č. 209/2019 Z. z., zákona č. 241/2019 Z. z., zákona č. 423/2020 Z. z., zákona č. 284/2023 Z. z. a zákona č. 205/2023 Z. z. sa dopĺňa takto:

V § 11 ods. 2 písm. a) sa za slovo „a“ vkladajú slová „obce, vyššieho územného celku alebo verejnoprávnej inštitúcie podľa“.“.

Nasledujúce články sa primerane preznačia.

Podľa súčasnej právnej úpravy nie je možné, aby verejnoprávna inštitúcia nadobudla do vlastníctva nehnuteľný majetok vo vlastníctve štátu za cenu nižšiu ako primeranú, t. j. stanovenú znaleckým posudkom. Obec a vyšší územný celok pritom takúto možnosť majú (nadobudnutie majetku štátu za cenu nižšiu ako primeranú). Verejnoprávna inštitúcia je pritom rovnako ako obec a vyšší územný celok povinná, pri nadobudnutí majetku štátu (aj bez vykonania verejnej ponuky) do svojho vlastníctva využívať tento nehnuteľný majetok vo svojom mene a užívať ho na poskytovanie všeobecne prospešných služieb alebo na výstavbu verejnoprospešných stavieb.

Obdobnú výnimku ako má obec a vyšší územný celok je vhodné do zákona ustanoviť aj pre verejnoprávnu inštitúciu, ako nadobúdateľa majetku štátu. Nie je vecne opodstatnené, aby zákon na jednej strane podmieňoval prevod majetku štátu do vlastníctva obce, vyššieho územného celku a aj verejnoprávnej inštitúcii povinnosťou jeho využitia vo svojom mene na poskytovanie všeobecne prospešných služieb alebo na výstavbu verejnoprospešných stavieb, ale na strane druhej umožňoval prevod tohto majetku štátu za nižšiu cenu, len v prospech obce a vyššieho územného celku, a pri verejnoprávnej inštitúcii, by takýto postup neumožňoval. Preto sa navrhuje doplniť verejnoprávnu inštitúciu do ustanovenia vzťahujúceho sa doposiaľ len na obec a vyšší územný celok.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. Za čl. II sa vkladá nový čl. III, ktorý znie:

„Čl. III

Zákon č. 396/2012 Z. z. o Fonde na podporu vzdelávania v znení zákona č. 132/2013 Z. z., zákona č. 352/2013 Z. z., zákona č. 375/2015 Z. z., zákona č. 352/2016 Z. z., zákona č. 177/2018 Z. z., zákona č. 140/2019 Z. z., zákona č. 221/2019 Z. z., zákona č. 310/2021 Z. z., zákona č. 175/2022 Z. z. a zákona č. 212/2023 Z. z. sa mení a dopĺňa takto:

1. V § 1 ods. 3 písm. c) a § 3 ods. 2 písm. a) sa slová „vedy, výskumu a športu“ nahrádzajú slovami „výskumu, vývoja a mládeže“.

2. V § 3 ods. 2 úvodnej vete sa slovo „sedem“ nahrádza slovom „deväť“.

3. V § 3 ods. 2 písm. a) sa slovo „troch“ nahrádza slovom „piatich“.

4. V § 3 ods. 5 písm. b) sa vypúšťa slovo „a“.

5. V § 3 sa odsek 5 dopĺňa písmenom d), ktoré znie:

„d) dvoch členov rady fondu z návrhov predložených výborom Národnej rady Slovenskej republiky, v ktorého pôsobnosti je vzdelávanie.“.

6. Za § 23e sa vkladá § 23f, ktorý vrátane nadpisu znie:

„§ 23f

Prechodné ustanovenia k úpravám účinným od 1.februára 2025

Výbor Národnej rady Slovenskej republiky, v ktorého pôsobnosti je vzdelávanie, navrhne ministrovi školstva dvoch členov rady fondu do 28. februára 2025 a minister školstva ich vymenuje do 31. marca 2025; funkčné obdobie týchto členov začína plynúť od 15. apríla 2025.“.

Nasledujúce články sa primerane preznačia.

Účelom je rozšírenie rady fondu tak, aby do kreácie bol zapojený aj ďalší subjekt celoštátneho významu v oblasti vzdelávania.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. III sa za 1. bod vkladá nový 2. bod, ktorý znie:

„2. V § 4 ods. 2 písm. b) sa slová „vedy, výskumu a športu“ nahrádzajú slovami „výskumu, vývoja a mládeže“.“.

Nasledujúce body sa primerane prečíslujú.

Legislatívno-technická úprava; zohľadnenie aktuálneho názvu ministerstva.

Ústavnoprávny výbor NR SR

Výbor NR SR pre sociálne veci

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o návrhoch uvedených pod bodmi **1 až 16**  spoločnes odporúčaním ich **schváliť.**

**V.**

**Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky **vládny návrh zákona**, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 503) schváliť v znení pozmeňujúcich a doplňujúcich návrhov** uvedených v tejto správe.

**Predmetná spoločná správa výborov** Národnej rady Slovenskej republiky **o výsledku prerokovania vládneho návrhu zákona,** ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony vo výboroch v druhom čítaní (tlač 503a) **bola schválená uznesením Výboru** Národnej rady Slovenskej republiky **pre vzdelávanie, vedu, mládež, šport a cestovný ruch (gestorský výbor) z 26. novembra 2024 č. 62.**

Týmto uznesením výbor zároveň poveril spoločnú spravodajkyňu **Pavlu Puškárovú** (náhradník poslanec Jozef Habánik), aby na schôdzi Národnej rady Slovenskej republiky informovala o výsledku rokovania výborov, o stanovisku a návrhu gestorského výboru.

Bratislava november 2024

**Paula Puškárová v. r.**

predsedníčka

Výboru NR SR pre vzdelávanie, vedu, mládež,

šport a cestovný ruch